Ons roete vandag was van Randburg tot by Mokopane (die ou Potgietersrus) op die N1. Die naam beteken glo "Lets get together". Dis langnaweek en die pad was baie besig. Daar draai ons af op die N11 wat ons al die pad neem tot by Groblersbrug grenspos aan die RSA kant. Deur Mokopane en vir 'n ver ent daarna, is die verkeer druk en ry jy deur 'n klomp klein gehuggies. Dan uiteindelik maak die pad oop en kon ons lekker ry op 'n goed geboude pad.
Ons bereik sonder probleme Groblersbrug - die grenspos aan RSA se kant. Ons is gou daar deur - net 'n tjap-tjap en daar gaan ons.
Hier staan ons vir 90 minute in die tou - eers om jou paspoort te laat stempel, en dan in nog 'n tou om jou fooie te betaal. Ons betaal P330 (Pula) vir die motor, sleepwa en vir die passasiers. Ek vra vir 'n multiple entry visum omdat ons weer uit die Caprivi Botswana vir 'n wyle sal binnekom. Ons sal maar sien of dit gedoen is, want hulle is glo nie so gretig om dit uit te reik nie.
Die pad van Martins Drift grenspos tot by Palapye is 'n goeie teerpad, maar ons word kort-kort oor die eerste 20 km afgegooi op 'n grondpad omdat hulle die pad oor bou.